НАЦРТ

**ПРОГРАМ РАЗВОЈА ГРАДСКЕ ОПШТИНЕ ОБРЕНОВАЦ (2022-2025)**

Циљеви, концепција и стратешки приоритети развоја градске општине Обреновац

САДРЖАЈ

[СВРХА ДОНОШЕЊА ПРОГРАМА РАЗВОЈА ГРАДСКЕ ОПШТИНЕ ОБРЕНОВАЦ 2](#_Toc88724675)

[ПРОЦЕС ИЗРАДЕ ПРОГРАМА РАЗВОЈА ГРАДСКЕ ОПШТИНЕ ОБРЕНОВАЦ 3](#_Toc88724676)

[ОПШТИ ПОДАЦИ О ГРАДСКОЈ ОПШТИНИ ОБРЕНОВАЦ 5](#_Toc88724677)

[Положај и макроекономско окружење 5](#_Toc88724678)

[Друштвено-економски приказ 6](#_Toc88724679)

[ОЦЕНА СТАЊА РАЗВОЈА ОПШТИНЕ ОБРЕНОВАЦ 7](#_Toc88724680)

[ИНФРАСТРУКТУРА 7](#_Toc88724681)

[САОБРАЋАЈ 7](#_Toc88724682)

[ЕНЕРГЕТИКА 8](#_Toc88724683)

[КОРИШЋЕЊЕ ОБНОВЉИВИХ ИЗВОРА ЕНЕРГИЈЕ 9](#_Toc88724684)

[ВОДОВОД И КАНАЛИЗАЦИЈА 10](#_Toc88724685)

[ТЕЛЕКОМУНИКАЦИЈЕ 11](#_Toc88724686)

[КОМУНАЛНИ ОТПАД 11](#_Toc88724687)

[СТАЊЕ ЖИВОТНЕ СРЕДИНЕ 12](#_Toc88724688)

[Аерозагађење 12](#_Toc88724689)

[Воде 13](#_Toc88724690)

[ПРОСТОРНИ РАЗВОЈ ОПШТИНЕ 15](#_Toc88724691)

[ПРИВРЕДА 16](#_Toc88724692)

[ПОЉОПРИВРЕДА 17](#_Toc88724693)

[КУЛТУРА 19](#_Toc88724694)

[ОБРАЗОВАЊЕ 22](#_Toc88724695)

[СПОРТ 22](#_Toc88724696)

[МЛАДИ 25](#_Toc88724697)

[ТУРИЗАМ 26](#_Toc88724698)

[ЗДРАВСТВЕНО-СОЦИЈАЛНА ЗАШТИТА 29](#_Toc88724699)

[Избеглице и интерно расељена лица 30](#_Toc88724700)

[Особе са инвалидитетом 30](#_Toc88724701)

[МЕСНЕ ЗАЈЕДНИЦЕ 33](#_Toc88724702)

[ЈАВНА ПРЕДУЗЕЋА 34](#_Toc88724703)

[УДРУЖЕЊА ГРАЂАНА 35](#_Toc88724704)

[ФИНАНСИРАЊЕ ГРАДСКЕ ОПШТИНЕ ОБРЕНОВАЦ 35](#_Toc88724705)

[ЈАЧАЊЕ КАПАЦИТЕТА УПРАВЕ ГРАДСКЕ ОПШТИНЕ ОБРЕНОВАЦ 36](#_Toc88724706)

[SWOT АНАЛИЗА 37](#_Toc88724707)

[ВИЗИЈА И МИСИЈА РАЗВОЈА ГРАДСКЕ ОПШТИНЕ ОБРЕНОВАЦ 40](#_Toc88724708)

[ПРИНЦИПИ И ВРЕДНОСТИ У ОСТВАРИВАЊУ ВИЗИЈЕ И МИСИЈЕ РАЗВОЈА ГРАДСКЕ ОПШТИНЕ ОБРЕНОВАЦ 43](#_Toc88724709)

[СТРАТЕШКИ ЦИЉЕВИ РАЗВОЈА ГРАДСКЕ ОПШТИНЕ ОБРЕНОВАЦ 43](#_Toc88724710)

[МОНИТОРИНГ И ЕВАЛУАЦИЈА ПРОЦЕСА СПРОВОЂЕЊА ПРОГРАМА РАЗВОЈА ГРАДСКЕ ОПШТИНЕ ОБРЕНОВАЦ 44](#_Toc88724711)

[ДОКУМЕНТА КОРИШЋЕНА У ПРОЦЕСУ ИЗРАДЕ ПРОГРАМА РАЗВОЈА ГРАДСКЕ ОПШТИНЕ ОБРЕНОВАЦ 46](#_Toc88724712)

 Поштовани суграђани,

пред Вама је нацрт Програма развоја градске општине Обреновац за период од 2022. до 2025. године.

Документ је припремљен на основу савремених кретања у области стратешког планирања, односно Закона о планском систему Републике Србије ("Службени гласник РС", бр. 30 /2018) и треба да обезбеди квалитетнији ниво животног стандарда у градској општини Обреновац, али и приближавање Европској Унији.

Овај програм развоја је реалан и полази од нашег тренутног стања, уважавајући при томе све предности, али и слабости наше општине.

Основни задатак је да се суочимо са изазовима уређења и развоја градске општине и да оптимално искористимо потенцијале који омогућавају одржив развој у здравом окружењу.

Програм развоја градске општине Обреновац настао је укључивањем великог броја учесника разних профила из различитих области деловања, са циљем што ширег дефинисања проблема, потреба и пројектних идеја, али и успостављања чвршће сарадње.

Најзначајније од свега је да су сви заинтересовани грађани и институције могли учествовати у креирању плана, чиме је створена основа да, свако према својим знањима, способностима и могућностима, учини нешто корисно за себе, за заједничко добро и бољитак будућих генерација.

Програм развоја градске општине Обреновац садржи листу приоритетних развојних циљева на темељу кључних карактеристика наше општине, која у наредне четири године неће представљати само формално донет документ, већ и обавезу носилаца пројектних активности да у планираном временском периоду припреме пројектну документацију и координирају управљање пројектима. Такође, очекујем да нам се придруже и грађани Обреновца, које овом приликом позивам да заједно делујемо на остварењу наше будућности.

 Председник градске општине Обреновац

 Мирослав Чучковић

Скупштина градске општине Обреновац, на седници одржаној . децембра 2021. године, на основу члана 77 тачке 2а Статута града Београда ("Сл. лист града Београда" број 39/08, 6/10 и 23/13) и члана 24 тачке 3а Статута градске општине Обреновац ("Сл. лист града Београда" број 44/08, 4/10, 15/10, 49/13 и ---/19 ), донела је

**ПРОГРАМ РАЗВОЈА ГРАДСКЕ ОПШТИНЕ ОБРЕНОВАЦ 2022.-2025. ГОДИНЕ**

# СВРХА ДОНОШЕЊА ПРОГРАМА РАЗВОЈА ГРАДСКЕ ОПШТИНЕ ОБРЕНОВАЦ

Задатак сваке одговорне локалне власти је да користећи на најбољи могући начин све своје могућности ради у интересу својих грађана.

У мери у којој је локална власт спремна да одговори захтевима за стварање квалитетнијих услова живљења у својој локалној заједници и ефикасно решавање свакодневних животних проблема својих грађана, у тој мери стиче се поверење и поштовање јавности за остваривање развојних планова и циљева.

Општина Обреновац, попут многих у Србији, суочена је са бројним изазовима у свом развоју који су настали као последица вишедеценијског осиромашења, недостатка средстава и недовољног улагања у развој.

Да би се ефикасно решавали проблеми, мора се имати јасна визија развоја локалне заједнице. Она треба да послужи као смерница за будућност око које су окупљени сви чиниоци локалног развоја. Ефикасност развоја локалне заједнице подразумева процес планирања, који ће објединити активности грађана, локалне власти, привредних и других релевантних субјеката и усмерити их ка реализацији постављених циљева бржег развоја градске општине.

Стратешко планирање будућег развоја је веома битан чинилац јер показује одговорност локалне власти према грађанима. Процес промена у свим областима живота и рада у који улазимо, захтева одговорно понашање сваког појединца. Израда оваквог једног документа је од изузетне важности за целокупну заједницу и представља смерницу за даљи развој градске општине.

Приликом израде овог документа узимана су у обзир она документа која су по садржини стратешка и односе се на глобалну развојну политику Републике Србије .

Програм развоја градске општине Обреновац (у даљем тексту: Праограм развоја) је први корак који треба да створи предуслове за ефикасан, успешан и континуиран развој локалне заједнице кроз један, јавности јасан процес, који ће омогућити свим грађанима ове градске општине (у даљем тексту: градска општина или општина) да сами планирају будућност своје локалне заједнице преко одабраних делегата и учествују у реализацији постављених планова и циљева.

Програм развоја има за циљ значајно јачање одрживости, идентитета, конкурентности и унапређења начина управљања градском општином Обреновац и у потпуности је усаглашен са Стратегијом развоја града Београда.

 Градска општина Обреновац ће настојати да очува одрживост ресурса, квалитете природног и културног наслеђа и да унапреди заједништво између становништва и њиховог природног и животног окружења.

Документ какав је Програм развоја представља важан основ и подршку за развој привреде и за побољшање квалитета живота грађана.

# ПРОЦЕС ИЗРАДЕ ПРОГРАМА РАЗВОЈА ГРАДСКЕ ОПШТИНЕ ОБРЕНОВАЦ

Узимајући у обзир да је сврха Програма развоја повећање капацитета локалне заједнице, израда овог документа је процес у коме се јавни, пословни и невладин сектор удружују да би радили на заједничком стварању услова за економски раст.

Да би се дошло до одговарајућег реалног програма, односно да би се поуздано утврдили генерална визија, циљеви, задаци и приоритети у развоју градске општине Обреновац, испитано је стање постојеће ситуације у кључним секторима развоја. Обављене су консултације са главним актерима у развоју градске општине Обреновац да би закључивање било засновано на што објективнијим основама у отвореном систему њиховог учешћа. У израду оваквог документа били су укључени представници управе општине Обреновац, јавних предузећа, месних заједница, институција, установа, привредних организација, удружења и асоцијација у оквиру својих надлежности, као и грађани. Формулација овог документа вршена је у интегралном поступку, након усаглашавања свих учесника у њеној изради, односно након усаглашавања међусобних утицаја претходно дефинисаних тема.

Програм развоја је рађен у координацији са важећим стратегијама и стратешким плановима Републике и града Београда, локалним акционим плановима и Просторним планом градске општине Обреновац.

За израду нацрта Програма развоја било је задужено Одељење за привреду и развој Управе градске општине Обреновац.

Усвајање овог документа обухвата низ планираних активности које имају за задатак да укључе ширу јавност, односно да се јавност континуирано информише о активностима у вези са самим процесом израде. У складу са утврђеним планом комуникације, нацрт стратешког документа презентоваће се јавности путем планираних промотивних активности чија је основна карактеристика транспарентнији приступ за достављање мишљења и предлога о евентуалним изменама у документу. Временски оквир за процес јавне расправе је 10 дана. По завршетку исте, Скупштина градске општине Обреновац усваја документ и тиме почиње следећа фаза - примена Програма развоја коју прати континуирано праћење и вредновање.

 Израду Програма развоја за период од 2021. до 2025. године финансирала је градска општина Обреновац .

# ОПШТИ ПОДАЦИ О ГРАДСКОЈ ОПШТИНИ ОБРЕНОВАЦ

##  Положај и макроекономско окружење

 Градска општина Обреновац се налази у северозападној Србији. Простире се средишњим делом Доњо-колубарског басена. Широким долинама Колубаре и Тамнаве на истоку и југу улази у Шумадију, на западу се наслања на огранке Поцерине, а на северу излази на реку Саву. Подручје градске општине Обреновац се налази у административном подручју Града Београда и од центра града је удаљена 28 км. Са површином од 410 км² представља једну од највећих београдских општина.

 Развој индустрије седамдесетих година прошлог века условио је изразито повећање броја становника. Према последњем попису становништва из 2011. године, општина Обреновац има 72.524 становника и просечну густину насељености од 180 становника на км². Општина броји укупно 23.712 домаћинстава, где просечно домаћинство има 3,04 члана.

 Овај град променио је своју социјалну и демографску слику, а на то је утицала динамика у промени структуре становништва, велики број избеглих и интерно расељених лица, али и имигранти из осиромашених региона Србије.

Општина Обреновац има један од најбољих положаја у Србији због реке Саве и повезаности са реком Дунав, близине јужне обилазнице око Београда и аеродрома ''Никола Тесла''.Такође, Општина Обреновац је повезана са аутопутем Милош Велики(Е763), што је још једна предност.

Северни делови градске општине, који се налазе у приобалном појасу реке Саве, представљају туристичку зону II степена. Река Сава је дефинисана као пловни транзитни туристички правац II степена. Са 207 км тока кроз Србију река Сава има перспективу да добије статус међународног пловног пута задовољавајуће категорије и тако повеже Словенију, Хрватску, Босну и Херцеговину, Републику Српску и Србију.

Подручје градске општине представља ширу рударско-енергетско индустријску зону од највећег националног значаја.

Градска општина Обреновац има карактер градског центра са развијеном привредном компонентом у структури делатности и гравитационом зоном која по неким функцијама покрива и делове суседних општина. Градска општина је подељена реком Колубаром и трасом аутопута на две целине које имају различиту валоризацију потенцијала, као и функционалну и просторну организацију. Савска макрозона је оријентисана око реке Саве и Колубаре и има наглашен индустријско-енергетски карактер, осим у средишњем делу у коме доминирају пољопривредне активности. У оквиру Савске макрозоне налазе се стратешки индустријски комплекси као што су ''ТЕНТ'' А и Б и MEI TA Europe doo. Колубарска макрозона је окружена рекама Колубаром и Савом, јужном и источном границом општине и шире блиском тзв. Ибарском магистралом. У овом делу доминирају активности у вези са природним потенцијалима (пољопривреда, рибарство, лов, туризам, рекреација).

## Друштвено-економски приказ

На основу досадашњих обављених пописа становништва до 2011. године у обреновачкој општини, у Табели 1, су приказани подаци о броју становника.

Табела 1. Упоредни преглед броја становника, подаци из пописа 2011. године

|  |  |  |  |  |  |  |
| --- | --- | --- | --- | --- | --- | --- |
|  | 1961 | 1971 | 1981 | 1991 | 2002 | 2011 |
| Број становника у општини | 48.228 | 53.260 | 62.612 | 70.234 | 70.975 | 72.524 |
| Укупна промена броја становника у општини  | - | 5.032 | 9.352 | 7.622 | 741 | 1.549 |
| Стопа раста броја становника у општини (%)  | - | 1,04 | 1,76 | 1,22 | 0,11 | 0,22 |

Извор: РЗС

Према последњим подацима Републичког завода за статистику, број становника у Обреновцу је 72.524, од чега 35.801 мушкарац и 36.723 жене.

# ОЦЕНА СТАЊА РАЗВОЈА ОПШТИНЕ ОБРЕНОВАЦ

## ИНФРАСТРУКТУРА

### САОБРАЋАЈ

Саобраћајни положај Обреновца је један од најбољих у Србији. Он је првенствено одређен реком Савом као пловним путем и коридором аутопута Е-763 Београд-Јужни Јадран. У оквиру овог коридора планирана је и железничка пруга.

 Имајући у виду и близину јужне обилазнице око Београда, која омогућава приступ европском коридору 10, везу са Дунавом као европским коридором 7 и близину међународног аеродрома "Никола Тесла", саобраћајни положај општине Обреновац представља њен највећи потенцијал.

Укупна дужина друмске путне мреже износи 1.002,1км, од чега је 91,2% путне мреже савременог типа. Оваква структура је изнад републичког нивоа и близу просека Града Београда. Међутим, недостатак инвестиција у ревитализацију и модернизацију путне мреже се негативно одразио на квалитет и безбедност путева. Нарочити проблем је бањански пут који је у веома лошем стању и директно утиче на одрживост развоја околних села.

Државни пут I- Б реда број 26 повезује Обреновац са Београдом с једне и Шапцем са друге стране, а државни пут II- А реда број 144 са Ваљевом. Одржавање ових праваца је од великог значаја за повезаност Обреновца са окружењем.

Као значајан недостатак у саобраћајној мрежи је непостојање обилазнице која треба да повеже правац ка Београду и новом аутопуту са правцем ка Шапцу, и која би значајно смањила саобраћајну гужву, аерозагађење и убрзала снабдевање.

На територији Градске општине Обреновац постоји 28 км индустријских колосека који припадају ТЕ "Никола Тесла".

Захваљујући реци Сави и Колубари, општина има потенцијала за развој речног саобраћаја, али су они неискоришћени. Некада функционални пристани предузећа "Прва Искра" и "Бора Марковић" данас су запуштени.

Укупна дужина мреже бициклистичко-пешачких стаза на подручју Градске општине Обреновац износи 9.811,8 метара, што је изнад републичког нивоа.

**Основни циљ у одрживом развоју општине Обреновац је унапређење саобраћајне инфраструктуре како би се остварила боља саобраћајна повезаност општине са окружењем, већа безбедност саобраћаја и отварање нових зона рада и становања.**

**Обнова и одржавање главних путних праваца ка селима - степојевачког и бањанског пута, државних и општинских путева, изградња обилазнице, изградња и одржавање планираних улица, тротоара и бициклистичких стаза, начини су остваривања овог циља.**

### ЕНЕРГЕТИКА

Градску општину Обреновац карактерише најгушћа мрежа електроенергетских објеката и инфраструктуре у Србији. На територији градске општине се налазе електроенергетска постројења ТЕ "Никола Тесла" А и Б са инсталисаним капацитетом од 3.288 МW, што је трећина инсталисане снаге ЕПС-а, и са производњом преко 19 милијарди kWh годишње, што је преко 50% укупно произведене електричне енергије у Србији. Као сталне активности које се предузимају у овој области су ревитализација постројења и повећање енергетске ефикасности, чиме се тежи повећању производње и уштеди угља.

Проценат електрификације у општини износи 100%, што значи да је свим насељима доступна електрична енергија. Потрошња електричне енергије у општини је у благом порасту. Губици електричне енергије су око 10%.

У преносу електричне енергије присутни су следећи напонски нивои: 220 kV, 110 kV, 35kV, 10 kV и 0,4 kV. Високо напонски водови су надземни. Ниско напонска мрежа је подземна. На подручју општине постоји велики број трафостаница различитих напонских односа и то: 110/35kV (1) и 110/10kV (1), 35/10kV (6) и велики број 10/04kV.

У циљу побољшања дистрибуције електричне енергије последњих година је изграђено доста нових трафостаница, реконструисане су постојеће, а радови на унапређењу дистрибутивне мреже биће настављени.

Мрежом топловода је обухваћено око 50% домаћинстава, а као извор топлотне енергије се користи ТЕНТ А. Услед повећања изградње последњих 10 година, постојећи капацитети су недовољни. Из тог разлога у плану је изградња треће магистрале топловода и Источне магистрале,као једни од примарних пројеката општине. Средњерочни циљ је повећање процента корисника и смањење губитка у примарној и секундарној мрежи.

Већина објеката који су прикључени на топловодну мрежу не задовољава критеријуме енергетске ефикасности (непостојање термоизолације, лоша столарија...) и то је један од проблема чије је решавање предуслов за ефикаснију употребу енергије.

Скупштина општине Обреновац је Одлуком о приступању гасификацији општине омогућила спровођење гасификације на територији читаве општине.

**Један од основних циљева је одговарајућа инфраструктура као предуслов јачању привредних активности, тако да су међу најзначајним инфраструктурним пројекатима изградња топловода, дистрибутивног гасоводног система и стално унапређење дистрибуције електричне енергије.**

### КОРИШЋЕЊЕ ОБНОВЉИВИХ ИЗВОРА ЕНЕРГИЈЕ

Општина Обреновац настоји да развијањем нових зелених технологија побољша живот људи и тиме да свој допринос очувању животне средине. Практичном применом соларне енергије, јавност се упознаје са предностима чистих извора енергије на ефикасан начин и отклања заблуду о апстрактности коришћења зелених технологија. Прва јавна установа у Београду на чијем крову је инсталирано соларно постројење од 27 колектора је ЈП Спортско-културни центар "Обреновац". На објекат обреновачких базена постављено је 32 соларна колектора којима се греју тушеви и вода у кухињи ресторана. На овај начин годишње се може постићи уштеда електричне енергије од 50 до 70%. Соларни колектори су постављени и на објекат Дневног боравка за децу и омладину ометену у развоју. Такође је планирано је да општина суфинансира енергетску санацију породичних кућа путем уградње соларних панела за производљу електричне енергије.

Геолошка истраженост подручја општине за коришћење геотермалних и хидрогеотермалних извора енергије је недовољна. Коришћење познатих извора минералних сумпоровитих вода као извора обновљиве енергије још увек је недовољно искоришћено.

Употреба продуката пољопривредне производње (биомаса, метан) као извора топлотне енергије не постоји.

**За свеобухватан развој потребно је израдити секторски план енергетике, спровести низ истраживања која ће бити реална база за употребу обновљивих извора енергије, уштеду постојећих и увести енергетски менаџмент.**

### ВОДОВОД И КАНАЛИЗАЦИЈА

Од постојећих 29 насеља на нивоу Градске општине, њих 21 има делимично или потпуно изграђену водоводну мрежу, а осам насеља још увек није снабдевено водоводном мрежом. Водовод функционише као систем у чијем саставу су два постројења за прераду воде - Фабрика воде на Забрежју која прерађује бунарску воду са изворишта "Вић бара" и Фабрика воде у Баричу која врши прераду површинске воде реке Саве. Поред постројења за прераду воде, у систему водовода Обреновац је и дистрибутивна водоводна мрежа са 13 хидрофорских станица II и III висинске зоне конзумног подручја. Иако је у Обреновцу доста учињено на ширењу водоводне мреже, водоводна мрежа дужине око 972 км има значајан проценат дотрајале мреже чија је замена неопходна. Планирано је да до 2025. године целокупна територија градске општине буде снабдевена водом за пиће из градског водовода.

Канализациона мрежа у Градској општини Обреновац је грађена као сепаратна. Тренутна покривеност домаћинстава канализационом мрежом износи преко 40%, док је преостали део домаћинстава прикључен на сопствене септичке јаме или индивидуалну канализациону мрежу. Значајан проблем су и неадекватне септичке јаме у зонама клизишта, пре свега због могућности покретања клизних равни. Посебан проблем представља непланска изградња канализационе мреже и пракса да се фекална и атмосферска мрежа уливају без претходног пречишћавања у Колубару, Тамнаву и Купинац. Такође, велики проценат мреже је дотрајао и потребна је замена.

**У складу са општим циљевима, неопходно је ширити канализациону, фекалну и атмосферску мрежу, али истовремено вршити и санацију дотрајалих траса. Као један од приоритета је и изградња Постројења за пречишћавање отпадних вода на реци Колубари.**

### ТЕЛЕКОМУНИКАЦИЈЕ

На територији Градске општине Обреновац има десет пошта у којима се одвија редован поштански саобраћај и које углавном задовољавају садашње потребе.

Предузеће за телекомуникације "Телеком Србија" а.д. је до данас на подручју општине изградило седам радио базних станица. Са постојећим базним станицама на територији Градске општине Обреновац и околним општинама, ниво покривености сигналима обезбеђује неометано коришћење услуга у стамбеним објектима и на отвореном простору. Ниво сигнала и код осталих оператера је у суштини прихватљив, а непрестано се ради на побољшању квалитета и броја услуга у оквиру мобилних мрежа.

У протеклом периоду инвестирана су значајна средства у инфраструктуру за пружање широкопојасних (броадбанд) услуга корисницима. На подручју општине Обреновац изграђена је мрежа оптичких каблова за магистрални и локални телекомуникациони саобраћај. Планирана је изградња новог магистралног оптичког кабла Београд-Обреновац, и повезивање оптичким кабловима свих насеља на територији општине Обреновац.

### КОМУНАЛНИ ОТПАД

Комуналниотпад сакупља се у граду и месним заједницама: Мала Моштаница, Барич, део Мислођина, Забрежје, Бело Поље, Велико Поље, Уровци, Кртинска, Ратари, ТЕНТ Б, Звечка, Стублине, Трстеница, Бровић, Пироман, Конатице, Дражевац и Јасенак. Тренутно је око 90% домаћинстава покривено овим услугама ЈКП „Обреновац“.

За унапређење обављања послова на прикупљању комуналног и другог отпада на територији ГО Обреновац потребно је проширити обухват за прикупљање комуналног и другог отпада, утицати на повећање еколошке свести грађана, али и достизање економских цена за ове послове како би се делатност могла даље развијати.

Током 2022. године планира се проширење обухвата на целокупно подручје општине Обреновац.

Поред сакупљања отпада, предузеће врши управљање градском депонијом „Гребача“.Депонијаима капацитета за период од још 3-5 година, најкасније до тада ће се извршити њено затварање и прелазак на депоновање отпада на регионалну депонију.

У постројењу за секундарну сепарацију отпада (капацитета 100.000 екв.ст.) се врши рециклажа кућног отпада, као и балирање картона, папира, пет амбалаже, лименки, алуминијумских фолија.

Постројење за секундарну сепарацију отпада, након мајских поплава које су се догодиле 2014.године, није у функцији, а његова комлетна реконструкција очекује се 2023.године.

У циљу побољшања рада, потребна је додатна едукација становништва и промоција неопходности сепарације отпада.

Акције чишћења дивљих депонија и начини спречавања настанка нових један су од сталних задатака општине.

Иницијатива општина Колубарског округа: Ваљево, Лајковац, Љиг, Мионица, Осечина и Уб, коју су подржале и општине Коцељева, Владимирци, Обреновац, Барајево и Лазаревац резултирала је Споразумом о заједничком управљању отпадом.

Изградња регионалне депоније у Каленићу ће имати утицај на управљање отпадом на територији градске општине Обреновац.

Регионални центар за управљање отпадом обухватиће: прихват сортираног и несортираног отпада, сепарацију отпада у регионалном постројењу за рециклажу, одлагање отпада, компостирање, рециклажу грађевинског отпада и централно рециклажно двориште. Након изградње Регионалног центраза управљање отпадом, крајем 2023.год. - почетком 2024.године, у Обреновцу ће бити отворена трансфер станица, одакле ће се сакупљени отпад даље одвозити на регионалну депонију Келенић.

Циљ ЈКП „Обреновац“ да свим грађанима општине Обреновац омогући висок ниво квалитета услуге изношења и депоновања отпада уз поштовање Закона и стандарда који регулишу ову област.

## СТАЊЕ ЖИВОТНЕ СРЕДИНЕ

### Аерозагађење

Највећи загађивачи у општини Обреновац су Термоелектране "Никола Тесла" (ТЕНТ А и ТЕНТ Б), саобраћај, индивидуална ложишта и природни загађивачи - алергени.

Најважније загађујуће материје су прашкасте материје, SO2, NO2, CO, тешки метали, бензол, бензо пирен. Сагоревањем угља у термоелектранама настаје велика количина CO2, који је значајни чиниоц ефекта стаклене баште.

Сагоревањем нискокалоричног лигнита у котловима ТЕ „Никола Тесла” А и Б настају димни гасови који садрже штетне материје, од којих су најзначајније: SO2, NOx, CO, CO2и прашкасте материје (летећи пепео).

Од стране акредитованих лабораторија врше се мерења садржаја укупних таложних материја (УТМ) на 18 мерних места, концентрације сумпор диоксида и чађи на два мерна места и суспендованих честица мањих од 10µm (PM10) на једном мерном месту Интерна мерења су обухватала УТМ на 18 мерних места, као и SО2 и чађ на 4 мерна места.

Остали проблеми у заштити животне средине су повећан ниво буке и вибрација, деградација биљног и животинског света, повећан ризик од удеса у енергетским и индустријским постројењима при транспорту опасних материја и др.

 Друмски саобраћај је значајан загађивач ваздуха у Обреновцу. Кроз сам град пролазе магистрални пут Београд-Шабац и регионални пут Обреновац-Ваљево. Мерења која су вршена показала су да су материје које су имале највећа одступања од граничних вредности олово, бензо пирен, хром, манган и суспендоване честице.

Велики број домаћинстава користи фосилна горива и поред ширења мреже топловода и гасовода. Од природних загађивача највећи проблем у здрављу људи ствара амброзија.

### Воде

Ниједан речни ток није у прописаној класи квалитета, што индиректно представља узрок загађивања земљишта и подземних вода. Загађење површинских вода врши се испуштањем комуналних и непречишћених отпадних вода из енергетике, индустрије и домаћинстава у површинске токове, као и радом система за хлађење термоелектрана. Подземне воде се загађују спирањем са саобраћајних површина, депонија отпада и депонија пепела.. Не постоји катастар загађивача подземних и површинских вода.

Велика поплава 2014. године где је око 80 % територије градског дела Обреновца био под водом, опомена је не само за Обреновац него и за околна подручја која припадају Колубарском сливу. Детаљна анализа стања, израда студија и пројеката, конкретних пројеката чишћења корита Колубаре и канала, покренути су овим догађајем, као превентива будућих елементарних непогода.

**У циљу разумевања еколошких проблема, промена климе, рангирања проблема загађења и усмеравања ограничених финансијских средстава на приоритетне проблеме, израђен је Локални акциони план заштите и унапређења животне средине на територији ГО Обреновац за период 2021.-2026. године. Акционо планирање ЛЕАП-а је свеобухватно и ажурира се на сваких 5 година.**

# ПРОСТОРНИ РАЗВОЈ ОПШТИНЕ

Граница Просторног плана је простор градске општине укупне површине од 411 км2, на коме се налази 29 насеља (катастарских општина). Градска општина Обреновац се граничи са општинама Владимирци, Уб, Лазаревац, Пећинци и градском општином Чукарица. Подручје општине се налази у административном подручју града Београда и има карактер субрегионалног центра.

Територија Обреновца покривена је Просторним планом општине. Ужа градска територија је обухваћена Планом генералне регулације, као и са неколико планова детаљне регулације.

 Простор општине Обреновац је реком Колубаром подељен на источни и западни део. Те две целине имају своје природне посебности, али и демографске, насеобинске, саобраћајне, привредне и друге карактеристике. Повезаност источног и западног дела општине је веома лоша јер су саобраћајно повезани само преко моста на Колубари код Обреновца.

Привреда општине се дуго заснивала на традиционалној пољопривреди, тако да пољопривредно земљиште заузима највећи део територије. Након трансформације у изразиту привредну делатност, некадашња сеоска насеља су функцијски, демографски, типолошки и структурно трансформисана и деаграризована (Звечка, Бело Поље, Забрежје и делимично Стублине, Мислођин, Велико Поље, Мала Моштаница). Друга су угрожена пепелиштима и депонијама (Ушће, Скела, Грабовац, Дрен, Уровци, Кртинска) или клизиштима и честим поплавама (Мислођин, Дражевац, Пољане).

У циљу бар делимичног решавања ових проблема и у циљу одрживости села, потребно је и даље развијати центре села и изграђивати инфраструктуру.

Сва ова сеоска и полуурбана насеља гравитирају ка центру општине Обреновац где су смештени сви административни и културни садржаји. Недостатак простора за све захтевније културне и образовне садржаје, пропадање архитектонског наслеђа су само неки од присутних проблема. У намери да се допринесе очувању и одрживости наслеђа, започети су пројекти ревитализације јавних објеката. Само насеље Обреновац има тенденцију спајања са Забрежјем и Рватима, где се као основни ресурс јавља, за сада, неактивирана обала Саве, укључујући и простор касарне.

У циљу што рационалнијег просторног развоја, спречавања непланске градње и активирања запуштених локација потребно је урадити још неке планове детаљне регулације, као и преиспитати постојеће планове, приступити ревитализацији градског језгра и обреновачке чаршије.

# ПРИВРЕДА

Обреновац је градска општина са вишедеценијском индустријском традицијом која спада у групу привредно развијених општина у Републици Србији.

Покретач привредног развоја су Термоелектране ''Никола Тесла“, које са снагом 2890 мегавата представљају највећи енергетски капацитет на Балкану.

Производња електричне енeргије чини више од половине (50,73%) укупног привређивања обреновачке општине. У структури сектора који учествују у стварању националног дохотка општине, индустрија има учешће од 60%. По привредним гранама, производња електричне енергије има учешће од 50%, на другом месту је пољопривреда са око 16%, а затим следе прерађивачка индустрија, трговина, саобраћај, грађевинарство и др. У стварању националног дохотка, јавна, односно државна својина са учешћем од око 52% је доминантан облик својине. У оквиру приватне својине, доминантно учешће имају газдинства и радње у приватној својини са око 22%, док предузећа у приватној својини имају учешће од око 18%.

Као последица трансформације привреде долази до развоја сектора МСПП. У Обреновцу је тренутно регистровано 3200 предузећа. На нивоу градске општине Обреновац регистровано је 3700 лица која траже запослење (од чега су 2516 жене). Од укупног броја запослених, највећи проценат је у сектору производње електричне енергије , док се на другом месту налази прерађивачка индустрија.

У последњих неколико година долази до промене пословне климе у општини која постаје све интересантнија за улагања домаћим и страним инвеститорима. На територији општине се налазе две индустријске зоне: ИЗ ''Уровци'' и ИЗ ''Барич''.

Индустријска зона ''Уровци'' се налази северозападно од општинског центра (површине око 200 хектара). Већим делом је смештена у непосредном приобаљу Саве, повољног положаја са аспекта повезивања са окружењем преко будуће обилазнице око града, с једне стране, а преко моста код ТЕНТ А-а са сремским подручјем, с друге стране. 2001. године усвојен је Регулациони план индустријске зоне ''Уровци'' којим је уобличен плански развој зоне, дефинисана саобраћајна мрежа, мрежа инфраструктуре и којим су дата правила регулације и нивелације комплекса. Површина зоне обухваћена регулационим планом је 54 хектара, на чијој територији послују око 25 фирми.

И Индустријска зона ''Барич'' (површине око 220 хектара) налази се у приобаљу Саве и Колубаре и има излаз на магистрални пут Београд -Обреновац. Атрактивност просторног комплекса за будући развој употпуњују приступачност Савској газели, Аеродрому ''Никола Тесла'' и аутопуту Београд-Јужни Јадран који тангира ову зону. У овој зони планиран је робно-транспортни центар и развој теретног пристаништа на Сави са савременом претоварном инфраструктуром.

Положај комплекса у приобаљу река и непосредној близини насеља и садашња структура производње која је тамо присутна намеће потребу и неопходност преструктурирања и рестриктиван развој индустрије и еколошки ризичних производних програма, стимулисање производње са модерним технологијама и ефикасним мерама заштите животне средине.

На овом простору постоји могућност greenfield и brownfield инвестиција.

На простору некадашњих фабрика ФИМ и ЛАБ саграђена је фабрикa за производњу одливака за аутоиндустрију Meita Europe, која броји око 3200 радника.

У току 2021.године завршена је изградња прве фазе RC Nest Обреновац, који се налази на самом уласку у град, иза Хотела.Планирана је и изградња друге фазе у наредном периоду.Тржни центар има 19 радњи и преко 100 запослених.

Завршетком изградње аутопута Београд-Јужни Јадран отвориле су се додатне могућности инвестирања у општину Обреновац. Општина Обреновац у циљу привредног развоја треба да настави улагање у инфраструктуру и стварање повољне климе за улагања.

# ПОЉОПРИВРЕДА

Пољопривреда је традиционална грана привреде, која у структури националног дохотка на нивоу општине има учешће од око 16%. За развој пољопривреде постоје добри потенцијали будући да у структури земљишта пољопривредно земљиште чини око 76% укупног земљишта. Највећи део пољопривредног земљишта (90%) представљају ораничне површине, па је Обреновац уз општину Палилула, градска општина са највећим пољопривредним и ораничним површинама на нивоу Града Београда. У структури ораничних површина значајан проценат припада производњи крмног биља. Пољопривредно земљиште се користи углавном за ратарску производњу, а основне ратарске културе су кукуруз и пшеница. У повртарству се интензивније, у поређењу са ратарском производњом, примењују агротехничке мере и мере заштите. Претежно повртарска села су Грабовац, Ратари, Кртинска и Ушће.

Министраство пoљопривреде, шумарства и водопривреде субвенционише осигурање усева, животиња и плодова за регистрован е пољопривредне произвођаче, субвенционише куповину механизације, изградњу објеката, као и регресе за уматичене и неуматичене краве, субвенције по грлу у говедарству. Секретаријат за привреду града Београда субвенционише у виду Јавних позива куповину механизације, постављање пластеника, куповину основног стада као и субвенције у пчеларској производњи. Градска општина Обреновац омогућава својим регистрованим пољопривредним произвођачима да осигурају своје усеве од основних ризика (временских непогода: град, пожар, удар грома), буше бунаре ради бољег наводњавања, регресирање материјала за осемењавање, камате на пољопривредне кредите, одржавање манифестација везаних за унапређење руралног развоја као и одлазак на међународне сајмове пољопривреде.

На територији општине Обреновац се налази фабрика "Биопротеин" која се бави откупом и прерадом соје. Фабрика годишње преради 15.000 до 20.000 тона соје, док се са територије ГО Обреновац откупи свега око 500 тона соје.

У градској општини Обреновац постоји велики број села која имају одличне предиспозиције за развој воћарства. Већи произвођачи воћа су углавном лоцирани у селу Ушће,Скела, Трстеница, Баљевац, али је уочен пораст и у другим селима. Ови воћњаци се добро одржавају и дају добре приносе. Регистровани воћњаци заузимају око 500 хектара. Основне воћарске културе су јабука, и шљива, као доминантне, али са тенденцијом пораста дуње и лешника. У структури ораничних површина значајан проценат припада производњи крмног биља. Механизација је стара, а само мали број газдинстава има потпуну механизацију.

У градској општини Обреновац је развијена свињарска и говедарска производња, али треба истаћи да пчеларска производња је у знатном порасту. Тренутно се у општини Обреновац оу погледу сточарске производње, највише гаје краве где је доминантна раса сименталац. Основу производње чине мала домаћинства са 3-6 крава, али на одређеном броју газдинстава присутна је специјализација производње (преко 20 грла. Обреновац има квалитетних одгајивача оваца, првенствено Виртенберг расе, али и Сјеничке расе, као и Il de france, који освајају бројне награде на сајмовима и изложбама.

Каналска мрежа система за наводњавање на подручју општине Обреновац састоји се од 9 система, дужине канала око 293 км и покрива површину од 26400 хектара (од ове површине само је 5580 хектара у функцији). Систему за наводњавање потребна је и допунска мрежа и реконструкција црпних станица.

Послове здравствене заштите животиња обављају приватне ветеринарске станице и амбуланте. Матичење стоке обављају стручњаци из Института за примену науке у пољопривреди, а ради се и испитивање земљишта. У Обреновцу постоји једна задруга, основана од стране 5 чланова. Од удружења присутна су удружење пчелара, удружење голубара,удружење одгајивача пернатих и спортско коњички клуб. У градској општини постоји зелена пијаца чија је реконструкција планирана у наредном периоду.

Ради бољег сагледавања и активирања потенцијала градске општине, донета је Стратегија одрживог руралног развоја на територији ГО Обреновац за период 2012-2022 године, с тим што је у наредном периоду планирана израда и доношење нове.

# КУЛТУРА

На простору градске општине Обреновац постоји 15 споменика културе, за чију је заштиту надлежан Завод за заштиту споменика града Београда, од којих је културно добро од великог значаја објекат Чесног дома породице Михаиловић, познат као Милошев конак. Као сведок развоја обреновачке вароши је и амбијентална целина обреновачка чаршија.

До сада је регистровано 91 археолошко налазиште, која припадају периодима од раног неолита до позног средњег века. Два археолошка налазишта су проглашена за културна добра: Ушће реке Вукодраж, 1950. године и Црквине у Мислођину (остаци манастира Св. Христофора. У току је поступак проглашења за културно добро налазишта Црквине у Стублинама, где је откривено велико неолитско насеље.

Међу установама културе у општини Обреновац постоје:

**Спортско-културни центар "Обреновац"** је отворен1982.године.У њему сеналази позоришно-биоскопска сала са 586 седишта, мала сала са камерном сценом, ликовна галерија, огранак матичне библиотеке,објекат „Палеж“ са високошколским институцијама и вишенаменском конференциском салом,хала спортова,комплекс отворених и затворени базени. Од 2012. године у саставу СКЦ-а је и "Соколски дом" изграђен и отворен 1932. Године. Био је средиште спортског и културног живота.сада је место окупљања аматерских група и удружења и у њему ради огранак музичке школе“Ватрослав Лисински“Од 2019.у склопу СКЦа ради Обреновачко позориште,професионално пшозориште које на свом репертоару има преко 15.дечијих и целовечерњих представа и гостуј4е са сопственом продукцијом широм Републике Србије.

**Библиотека "Влада Аксентијевић"** је самостална институција културе. Смештена је у Милошевом конаку, атрактивној варошкој кући са почетка 19. века. У овом простору одржавају се и књижевне вечери, изложбе, предавања, концерти, презентације, представе, радионице и други културни догађаји.У току је изградња библиотеке на простору Старе општине који се ради уз очување амбијенталног и архитектонског изгледа бившег објекта ,што ће уз простор у Милошевом конаку омогућити проширењу читалачких и програмских капацитета и садржаја рада библиотеке и омогућити реализацију идеје о сталној Завичајној поставци Обреновачког музеја.

Неговању народног стваралаштва и фолклорне традиције доприносе следећа културно-уметничка друштва: КУД "ТЕНТ", КУД "Драган Марковић" Забрежје, КУД "Прва Искра" Барич, КУД Стублине, КУД "Круна" Стублине, КУД "Милоје Бељинац" Скела и ДНКТ“Јека“.

Поред институција културе, у општини Обреновац функционише на десетине различитих удружења, укључујући и неформалне групе које посредно или непосредно унапређују културни живот, развијају и осавремењују културно-уметничку сцену, подстичу културни аматеризам, афирмишу мултикултурализам, развијају алтернати вну сцену и подстичу грађански активизам. Незаобилазни део културног контекста општине јесу и појединци, независни ствараоци, који својим уметничким стваралаштвом или радом у области културе доприносе промоцији града.

Сталне манифестације у области културе које су од значаја за Градску општину Обреновац и грађане Обреновца су:

**"Обреновац – град отвореног срца" -** 01.јануара сваке године на тргу др ЗоранаЂинђића деци и грађанима Обреновца нову годину желе музичари, песници, плесачи, играчи, глумци, кловнови, жонглери и други уметници и извођачи, у циљу промоције културе, духа, тела, здравог живота и хуманости.

**Дечји фестивал фолклора у Обреновцу** -одржава се поводом крсне славе Градскеопштине Обреновац – Силаска Светог Духа на апостоле и на истом учествују ансамбли из Обреновца, Србије и околних земаља, са играчима узраста од 7-14 година.

**Пролећни музички концерт у Забрану у оквиру "Мото сусрета" -** догађај који упролеће окупља мотоциклисте из Србије и околних земаља са циљем да промовише безбедност у саобраћају, афирмише пријатељство и сарадњу међу народима уз богат музички програм и забаву за младе и завршни концерт на коме учествују домаћи и страни афирмисани музички извођачи и бендови.

**Међународни сусрети у Обреновцу** -културна,привредна и туристичкаманифестација која се одржава у августу и која окупља културно-уметничка друштва из земље и иностранства, представнике привреде и политичког живота градова и земаља из којих долазе културно-уметничка друштва.Одржава се у периоду од 14.до 20 августа.

**Обреновачко лето** –летња фестивалска манифестација која има за циљ дапредстави различите форме уметничког стваралаштва.Манифестација се одржава од01.07.део 30.08.на више локација и простора широм општине Обреновац

**Концерт у Обреновцу** -намењен обреновачкој омладини,одржава се у јесењемпериоду на Градском тргу и на истом учествују многобројне музичке групе и солисти.

Културне активности у сеоским срединама су још увек веома скромне, без већег утицаја и слабо видљиве. Тек у последњих неколико година осетно је улагање у обнављање објеката домова културе. Сеоске средине у нашој општини доживеле су урбанизацију и свакако су смањене разлике у културним потребама становника у граду и у насељеним местима.

То указује на неопходност да се и саме установе трансформишу и прилагоде новим захтевима и потребама различитих циљних група, као и њихову обавезу да допринесу креирању културног амбијента живота и суживота различитих социјалних група.

Циљеви унапређења у области културе су стварање подстицајног окружења за културни развој и уметничко стваралаштво, културна размена, отвореност и доступност садржаја јавности и грађанима**,** неговање публике и очување баштине.

**Ради бољег сагледавања културних ресурса и потенцијала општине, неопходно је радити на развоју свих облика организоване културне презентације Обреновачке културе на територији читаве општине и организацији представљања широм Србије и ван наше земље.Развојем привреде,подстицањем запошљавања и очигледним економским напретком стичу се услови и за боље и савременије финансирање културних проеката,кроз облике донаторства,спонзорства,бољег пројектног конкурисања према граду Београду и Министарсвима Владе Републике Србије.Постављени су услови и у наредном периоду треба радити на повезаности културе са привредом у очување традиције,баштине и нарочито аматеризма међу грађанима општине Обреновац.**

# ОБРАЗОВАЊЕ

У области образовања ГО Обреновац се стара о текућем одржавању дечијих вртића и основних школа утврђују се мере и атрактивности заштите и безбедности деце у сарадњи са образовно-васпитним установама и спроводи мере унапређења ученичког и студентског стандарда.

На подручју ГО Обреновац у области дечије заштите ради Предшколска установа Перка Вићентијевић која располаже са седам објеката: Цицибан, Зека, Колибри, Весељко, Невена, Цврчак и вртић у Белом пољу. У наредном периоду планирано је уређење вртића „Колибри“ у Баричу, затим се очекује доградња новог дела вртића „Зека“ у насељу Дудови, што ће све додатно растеретити листе чекања за упис деце у вртиће.

Поред обезбеђивања дневног боравка деце, установа обухвата и остваривње васпитно образовне, превентивно-здравствене и социјалне функције, исхране и одмора и рекреације деце предшколског узраста са територије ГО Обреновац. Такође, установа организује и васпитно-образовни рад за децу са сметњама у развоју до 7 година.

У области основног и средњег образовања на територији ГО Обреновац у функцији је десет основних школа, од којих је једна за образовање и васпитање деце ометене у развоју, и три средње школе: Гимназија, Техничка школа и Пољопривредно-хемијска школа.

Неформално образовање представља допуну формалном образовању, кроз које млади стичу компетенције неопходне за развој личних потенцијала и већу могућност запослења. Програме неформалног образовања у Обреновцу спроводе Канцеларија за младе ГО Обреновац, Национална служба за запошљавање, Саветовалиште за младе Дома здравља „Обреновац“. као и локална удружења грађана.

**У наредном периоду предузимаће се мере за обезбеђивање једнаких услова за образовање у градским и сеоским основним школама и унапређење програма неформалног образовања.**

# СПОРТ

Спорт је дефинисан као категорија од посебног друштвеног интереса, па је самим тим предвиђено да се општина, преко својих органа, стара о задовољавању потреба грађана у области спорта и физичке културе. У том циљу општина Обреновац се стара о реализацији система школског спорта, обезбеђивању услова за организовање и одржавање спортских такмичења и манифестација и обезбеђивању услова за реализацију програма установа и спортских организација на подручју градске општине.

Спортска такмичења и манифестације од значаја за градску општину Обреновац су:

**Дечје олимпијске игре предшколаца у Обреновцу** - у којима учествују деца предшколског узраста укључивањем у бројне спортске такмичарске игре и плесне наступе у циљу анимирања и усмеравања деце за бављење спортом и развијања дружења и такмичарског духа.

**Међународни карате турнир "Трофеј Обреновца"** - у коме учествују екипе и такмичари свих старосних категорија из земље и иностранства.

**Кајак-кану Видовданска регата** - у којој учествују екипе и такмичари из земље и иностранства.

**Међународни одбојкашки турнир пионирских екипа** - у коме учествују пионирске екипе из земље и иностранства.

**Пливање за Часни крст на Богојављење**- пливање за часни крст на Богојављење са обале Саве у коме учествују заинтересовани такмичари.

Остале спортске манифестације које се одржавају у Обреновцу су: ''Трофеј Београда у шаху'', ''Божићни турнир у малом фудбалу'', “Првенство Београда у рвању”, “Првенство Београда у савате боксу“, “Обреновачки трофеј у фитнесу и бодибилдингу“.

Обреновац има мноштво уређених спортских терена и комфорних објеката и квалитетне смештајне капацитете, што га чини привлачним местом за спортисте и рекреативце током читаве године.

 У погледу спортске инфраструктуре Обреновац, поред стадиона ФК ''Раднички'' (на чијем стадиону се налазе два терена, од којих један са вештачком травом), поседује једну спортску халу, отворен и затворен базен. Тридесет фудбалских терена распоређено је по месним заједницама. На територији општине Обреновац налази се десет фискултурних сала у школама.

У градској општини Обреновац регистровано је 65 спортских клубова, од тога 28 фудбалских, 3 рукометна, 4 кошаркашка, 2 одбојкашка, 1 веслачки, 1 шаховска, 1 ватерполо – пливачки, 2 стрељачка, док остало чине клубови борилачких спортова и вештина.

У наредном периоду, у складу са развојем спорта планирана је изградња Атлетске стазе, спортско рекреативног фудбалског центра на отвореном са зеленим тереном и вештачком подлогом са припадајућом инфраструктуром (зграда, свлачионице...),изградња такмичарске стазе за спортски риболов (Потковица).

Такође, у плану је изградња фискултурне сале рукометних димензија која је неопходна за све дворанске спортове, а у циљу растерећења капацитета Спортско културног центра.

У наредном периоду би требало предузимати мере за повећање броја деце која учествују у школским такмичењима, омасовљавање учешћа грађана у рекреативном вежбању, унапређење услова за масовније учешће особа са инвалидитетом у спортским активностима, као и подстицање масовности женског спорта.

#  МЛАДИ

Градска општина Обреновац је својим Локалним акционим планом за младе за период од 2016-2021. године исказала јасно и дугорочно опредељење у стварању социјалних, образовних, културних, материјалних, политичких и других услова за трајну добробит младих, као и њихово активно, потпуно и одговорно учешће у развоју друштвене заједнице. Како је поменути ЛАП за младе при истеку, у току је израда новог за период од 2022.године до 2027.године.

**Служба за омладинску политику и питања младих - Канцеларија за младе** је део Управе градске општине Обреновац која има задатак да обезбеди окружење које омогућава младима да се развију у онакве одрасле особе какве су потребне друштву да би напредовало у будућности.

Канцеларија за младе је локални сервис који: успоставља сарадњу са свим релевантним партнерима и ради на њиховом умрежавању, врши праћење и вредновање делатности оних који су одговорни за рад са младима и трошење средстава, комуницира са младима и обезбеђује учешће младих у доношењу одлука, пружа техничку, материјалну и финансијку подршку омладинским организацијама и иницијативама младих, обезбеђује простор, материјалну и техничку помоћ за реализацију активности/пројеката покренутих од стране младих.

**Клуб за младе – Омладински центар** обезбеђује простор и програме, сервисе, услуге из области активног грађанства, мобилности, информисања и саветовања, неформалног образовања, обезбеђује волонтерски омладински и истраживачки рад.

Канцеларија за младе још увек није раздвојена на Канцеларију и Клуб за младе. Ниво планирања и развоја није одвојен, тако да се годишњи програми одвијају преко Канцеларије за младе, уместо преко Клуба.

Канцеларија за младе спроводи следеће програме:

***Информисање и саветовање младих*** – програм пружа информације о широком распону тема, а информације су практичне, многостране, тачне и редовно ажуриране.

***Неформално образовање младих*** *-*програм неформалног образовања подразумева различите организоване и младима прилагођене активности ван формалног система образовања. Кроз неформално образовање млади стичу компетенције неопходне за развој личних потенцијала, активно учешће у друштву и већу могућност запослења.

***Волонтерски сервис*** -програм обухвата три акције: локални волонтерски сервис (ЛВС), интернационални волонтерски сервис (ИВС) и европске снаге солодиарности (ЕСЦ).

***Омладински фонд*** - програм за доделу новчаних средстава пројектима које покрећу и воде млади.

**Савет за младе** као радно тело које учествује у креирању и праћењу имплементације Локалног акционог плана за младе, врши консултовање са организацијама младих о темама битним за младе, сарађује са телима јединице локалне, односно градске управе о политици према младима и обавља остале активности важне за побољшање положаја младих.

**Циљеви у наредном периоду односе се на даље унапређење и стварање услова за квалитетан живот младих и приказани су кроз опште и специфичне циљеве, као и мере и активности у Акционом плану за младе ГО Обреновац за период од 2022. до 2027. године.**

# ТУРИЗАМ

Општина Обреновац простире се средишњим делом Доњеколубарског басена, источна и јужна страна задиру у Шумадију и то широким долинама Колубаре и Тамнаве, на западу се наслањају на обронке Поцерине, а северни ободи оивичени су меандрима Саве.

Будући да општина Обреновац има богате природне карактеристике, неколико извора термо-минералне воде, три реке (Сава, Колубара, Тамнава), бројне културно-историјске споменике, спортске објекте и традиционалне културне манифестације, општина има одличне потенцијале за развој туризма. Велику предност у развоју туризма представља близина аеродрома „Никола Тесла“ – 26 км.

Основни циљ је адекватна заштита и одрживо коришћење природних ресурса и наслеђа, на начин да они доприносе атрактивности простора, односно повећању броја туриста и туристичких капацитета, обједињавање туристичке понуде на нивоу оп штине и њено укључивање у регионалну туристичку понуду.

Вода обреновачке бање богата је натријум-бикарбонатом и сумпор-водоником. По свом хемијском саставу, убраја се у тзв. алкално-сумпорне воде. Чак и многе познате европске бање имају мање сумпора од обреновачке. Температура воде је 33º C и припада групи хипотерми.

 Обреновачка бања има дугу традицију. Зграда варошког купатила у функцији је од свог постојања (крај 19.века), а завршена је и њена реконструкција, чиме је купатило у функцији током целе године. У објекту варошког купатила, налази се продавница сувенира.

У непосредној близини хотела „Обреновац“ налази се тзв.Цевка, комплекс базена минералне воде, припадајућег мобилијара, свлачионица, спортских терена и објеката за продају хране и пића и преко године привлачи велики број посетилаца и купача.

Излетиште Забран простире се од објекта базена до ушћа Колубаре у Саву и плаже на Сави.Кроз шуму је урађена трим стаза која је повезана и са шеталиштем ка граду.

Сем ове плаже, планом су обухваћене још две : уређена плажа „Перило“ на Забрежју и уређење Баричке аде. Потребно је оградити купалишну зону, одржавати мобилијар, уредити простор аде, као и проширити је за потребе купања, али и пристајања пловила.

За подручје Забрана општина Обреновац је израдила План општег уређења излетишта Забран. Наведеним планом ствара се могућност да се простор излетишта Забран, као атрактивног дела Обреновца, адекватно уреди и заштити. Планска решења пружају могућност стварања нових урбаних и пејзажних вредности, као и развијање нових спортско рекреативних садржаја у зони која има изузетно повољан положај у односу на насељени део Обреновца. Једна од атракција Забрана је „Авантура парк“. Овај спортско-рекреативни парк у Обреновцу један је од најлепших изграђених Авантура паркова у Србији, будући да је приликом изградње овог парка сачуван изглед природне средине, те је парк интегрисан у природну целину градског излетишта Забран.

Затворени и отворени базени који се зими греју и имају одличне услове за професионалце и рекреативце који се баве ватерполом, пливањем и осталним воденим спортовима. Године 2022.почиње изградња модерног аква-парка, који ће заокружити туристичку целину хотел-Забран-базени.

 У плану је изградња марине у Забрану, уређење и одржавање плаже на Сави у Забрану, постављање кућица на води, набавка и изнајмљивање спортских чамаца, бицикала и осталих реквизита, као и реконструкција угоститељског објекта „Аласка колиба“ у Забрану.

Једна од атрактивних зелених оаза Обреновца је Арборетум са Природњачким домом. На површини од 1,66 хектара засађено је 40 листопадних и 20 четинарских заштићених врста дрвећа. Намењен је едукацији и упознавању посетилаца са разним аутохтоним и егзотичним врстама биљака, али омогућава и релаксацију, шетњу и одмор.

Једна од заштићених природних целина је и „Јозића колиба“, историјско-еколошки локалитет крај обале Колубаре. То је својеврсна еколошка башта аутохтоних и ретких биљака, уточиште за птице и животиње, а посебно представља резерват заштићених храстова лужњака који су на овим просторима одавно постали реткост.

Објекти термоелектране "Никола Тесла"и стари млин (који је још у функцији) у центру града са почетка 20. века, представљају потенцијал за развој индустријског туризма и имају, не само индустријску, већ и историјску вредност за Обреновац.

Развој туризма треба пре свега базирати на активирању и унапређењу постојећих капацитета:

 - обале реке Саве планирањем пристана у Скели, Забрежју, Забрану и Баричкој ади, - реке Колубаре и заштићеног природног добра "Јозића колибе" где се налази група храстова лужњака старих око 200 година, - шуме у Малој Моштаници и промовисањем познатих ловишта и излетишта (Дубоко, Потковица, Перило), компатибилне активности су угоститељство, спортски риболов, рекреативни бициклизам и пешачење, посета објектима цркава, манастира, обреновачке чаршије и археолошких локалитета, - унапређењу постојећих културних и спортских манифестација, -смештајних капацитета (хотел "Обреновац" и објекти приватног смештаја).

# ЗДРАВСТВЕНО-СОЦИЈАЛНА ЗАШТИТА

Дом здравља Обреновац је здравствена установа у којој се обезбеђује здравствена заштита за све категорије становника на територији ГО Обреновац. Процес заштите обавља се у објекту Дома здравља Обреновац, као и у седам здравствених станица и шест здравствених амбуланти, као истуреним објектима.

Отворено је ново крило Дома здравља које за ГО Обреновац значи боље и квалитетније лечење.Такође, омогућени су бољи услови рада за лекаре, сестре и немедицинско особље. Нови објекат опремљен је најсавременијом опремом, а укупно је уложено око 300 милиона динара у ову инвестицију од две хиљаде квадратних. У току су радови на завршетку новог здравственог објекта, односно поликлинике која ће бити у саставу КБЦ Земун и која ће имати преко 11 специјалистичких служби које данас Обреновцу недостају..

Општинско одељење Градског центра за социјални рад омогућава корисницима услуга остваривање права из социјалне и породично-правне заштите (новчана социјална помоћ, дневни боравак, помоћ у кући, стипендије, сместај у установи социјалне засштите, смештај у другу породицу, саветовање и помоћ у оспособљавању за рад.

Геронтолошки центар Обреновац врши институционалну заштиту одраслих и старијих лица и пружа услуге: смештаја, исхране, здравствене заштите, стручни социјални рад – психолошка помоћ, радно-окупациона терапија и културно-забавне активности. У наредном периоду планирана је реконструкција Геронтолошког центра.

Дневни боравак за децу и омладину са сметњама у развоју у Обреновцу је настао као потреба да се реше проблеми дневног збрињавања ове популације на подручју општине Обреновац. Право на пријем имају корисници до тридесете године старости. У дневном боравку спроводе се дефектолошки, психолошки и логопедски третмани, као и физичко васпитање и радно-окупационе активности.

**Активности у области здравствено-социјалне заштите у наредном периоду пружаће услуге на примарном нивоу здравствене заштите. Омогућавање, уз подршку система, свеобухватне, интегрисане, ефикасне и квалитетне здравствене заштите, кроз тимски рад, професионално уважавање и партнерски однос са корисницима. Са широком палетом квалитетних услуга, стручним кадром, савременом опремом у адекватним условима рада, са циљем очувања и унапређења здравља становништва.**

## Избеглице и интерно расељена лица

На територији градске општине Обреновац укупан број избеглица и интерно расељених лица је 4.561 (према подацима Комесеријата за избеглицеи миграције), укупан број избеглих лица из Босне и Херцеговине и Хрватске је 469, а број интерно расељених лица са Косова и Метохије је 4.092), што чини нешто мање од 8,% у укупном броју становника општине. Структура ове популације показује да је преко 1.000 особа старијих од 65 година (тачније 1081 особа), да је преко 2.500 особа без квалификације (без школе, непотпуна основна и основна школа –тачније 2.678 особа) и да има око 2.000 незапослених. Оваква структура је врло неповољна и захтева систематски приступ локалне заједнице и националних институција у решавању питања избеглица и интерно расељених у Обреновцу.

 Проблемима избеглица, интерно расељених лица и повратника на територији Градске општине Обреновац активно се бави Повереништво за избеглице, Центар за социјални рад – Одељење у Обреновцу, општински Црвени крст, Геронтолошки центар – одељење у Обреновцу, Дом здравља у Обреновцу и др. У градској општини Обреновац постоји Савет за управљање миграцијама.

Општи циљ Локалног акционог плана за решавање питања избеглих, интерно расеље­них лица, повратника по споразуму о реадмисији, тражиоца азила и миграната у потреби без утврђеног статуса је побољшавање социјално-материјалног поло­жаја именованих, на те­ри­торији градске општине Обреновац кроз стамбено збрињавање доделом трајних решења и то: доделом сеоског домаћинства, набавком грађевинског материјала и доделом монтажне куће и кроз економско оснаживање доделом пластеника или машина и алата за обављање делатности.

## Особе са инвалидитетом

Према подацима Републичког завода за статистику, у табели 2. је дат приказ особа са инвалидитетом према старости, полу и типу насеља.

|  |  |  |
| --- | --- | --- |
|  | Укупно | Особе с инвалидитетом |
| свега  | мушко  | женско  | свега  | мушко  | женско  |
| **Обреновац** | **72524** | **35801** | **36723** | **5312** | **2229** | **3083** |
| Испод 15 година | 10898 | 5552 | 5346 | 79 | 39 | 40 |
| 15‒19 | 4053 | 2148 | 1905 | 33 | 22 | 11 |
| 20‒29 | 9475 | 4834 | 4641 | 83 | 47 | 36 |
| 30‒49 | 19645 | 9915 | 9730 | 464 | 249 | 215 |
| 50‒59 | 11672 | 5795 | 5877 | 902 | 450 | 452 |
| 60‒64 | 5252 | 2545 | 2707 | 648 | 312 | 336 |
| 65 и више | 11529 | 5012 | 6517 | 3103 | 1110 | 1993 |
| Просечна старост | 41,41 | 40,31 | 42,47 | 66,31 | 63,37 | 68,43 |
| Градска | 25429 | 12182 | 13247 | 1635 | 654 | 981 |
| Испод 15 година | 3907 | 2012 | 1895 | 21 | 9 | 12 |
| 15‒19 | 1327 | 690 | 637 | 10 | 7 | 3 |
| 20‒29 | 3582 | 1748 | 1834 | 27 | 16 | 11 |
| 30‒49 | 7169 | 3459 | 3710 | 160 | 82 | 78 |
| 50‒59 | 4042 | 1933 | 2109 | 259 | 137 | 122 |
| 60‒64 | 1710 | 794 | 916 | 183 | 86 | 97 |
| 65 и више | 3692 | 1546 | 2146 | 975 | 317 | 658 |
| Просечна старост | 40,46 | 39,12 | 41,68 | 66,45 | 62,86 | 68,84 |
| Остала | 47095 | 23619 | 23476 | 3677 | 1575 | 2102 |
| Испод 15 година | 6991 | 3540 | 3451 | 58 | 30 | 28 |
| 15‒19 | 2726 | 1458 | 1268 | 23 | 15 | 8 |
| 20‒29 | 5893 | 3086 | 2807 | 56 | 31 | 25 |
| 30‒49 | 12476 | 6456 | 6020 | 304 | 167 | 137 |
| 50‒59 | 7630 | 3862 | 3768 | 643 | 313 | 330 |
| 60‒64 | 3542 | 1751 | 1791 | 465 | 226 | 239 |
| 65 и више | 7837 | 3466 | 4371 | 2128 | 793 | 1335 |
| Просечна старост | 41,92 | 40,93 | 42,91 | 66,24 | 63,58 | 68,24 |

 Табела 2. Приказ броја особа са инвалидитетомпрема старости, полу и типу насеља

 Дневни боравак за децу и омладину са сметњама у развоју у Обреновцу омогућава дневно збрињавање ове популације на подручју градске општине Обреновац, ОШ "Љубомир Аћимовић" спроводи процес образовања и васпитања деце ометене у развоју, док Установа геронтолошки центар Београд пружа услуге службе помоћи у кући и дневног центра/клуба. Бројна локална удружења (инвалиди рада, ратни и мирнодопски војни инвалиди, друштво за церебралну и дечју парализу...) реализују активности и програме намењене особама са инвалидитетом.

 Донети закони (Закон о професионалној рехабилитацији и запошљавању особа са инвалидитетом, Закон о основама система образовања и васпитања, Закон о социјалној заштити, Закон о спречавању дискриминације особа са инвалидитетом) који уређују забрану дискриминације по свим основама, плурализам пружалаца услуга у области социјалне заштите, регулисање области запошљавања особа са инвалидитетом, јасно одређење ка инклузији и недискриминацији у систему образовања и васпитања представљају основ за постизање веће самосталности особа са инвалидитетом и њихове друштвене укључености.

 Опредељење општине Обреновац је да у наредном периоду, доношењем Локалног акционог плана за побољшање положаја особа са инвалидитетом, на свеобухватан, међусекторски и координисан приступ допринесе унапређењу положаја особа са инвалидитетом.

 **Националне мањине**

Према подацима Републичког завода за статистику, а према попису из 2011. године, на територији општине Обреновац 1574 грађана се изјаснило да припада ромској националности, 17 албанској, 14 бошњачкој, 26 бугарској, 7 буњевачкој, 1 влашкој, 5 гораначкој, 99 југословенској, 37 мађарској, 138 македонској, 73 муслиманској, 11 немачкој, 43 румунској, 31 руској, 2 русинској, 18 словачкој, 14 словеначкој, 8 украјинској, 106 хрватској и 200 црногорској националности.

Градска општина Обреновац препознаје тешкоће и проблеме живота националних мањина у локалној заједници и годинама развија сарадњу са организацијама и удружењима националних мањина, пре свега ромским, пружајући различите видове индивидуалне и колективне подршке, као што су остваривање права из области социјалне заштите, финансирање програма рада и пројеката ромских удружења, бесплатна правна помоћ, побољшања услова становања, већа доступност и бољи услови за предшколско, основно, средње и високо образовање, унапређивања здравља, унапређивања услова за остваривање права на рад и запошљавање, као и унапређивање услова за развој културе, информисања, спорта и сл.

У циљу укључивања националних мањина, понајвише Рома као најбројније групације, у јавни живот општине Обреновац формирана је Радна група за међународну сарадњу у области образовања националних мањина и других облика сарадње.

# МЕСНЕ ЗАЈЕДНИЦЕ

Месне заједнице се оснивају ради задовољавања потреба и интереса од непосредног значаја за грађане у насељеним градским и сеоским местима градске општине Обреновац. Кроз месну заједницу обезбеђују се услови за што непосредније учешће грађана у вршењу послова градске општине и грађани у њој задовољавају своје заједничке потребе и интересе.

На територији градске општине Обреновац постоји 29 месних заједница, од којих је 27 сеоских и 2 градске.

Месна заједница разматра питања која се односе на стварање бољих услова живота у месној заједници, као што су брига о деци, старим лицима и лицима са сметњама у развоју, заштита и унапређење животне средине, уређење и одржавање насеља и зелених површина, стање објеката комуналне инфраструктуре и квалитет комуналних услуга, снабдевање и заштита потрошача, распоред пословног простора и утврђивање радног времена, развој пољопривреде, одржавање културних и спортских манифестација, као и активности везане за одмор и рекреацију старих лица, одржавање стамбених зграда, комунална зоохигијена, организовање противпожарне заштите, реализација заведеног самодоприноса и завођењу новог, цивилна заштита становништва на основу одлука надлежних органа и друга питања.

У месној заједници као представнички орган грађана образује се Савет месне заједнице. Избори за чланове Савета месне заједнице одржавају се по правилу у исто време када и општи избори за одборнике Скупштине градске општине, а чланове Савета месне заједнице бирају грађани непосредно тајним гласањем.

# ЈАВНА ПРЕДУЗЕЋА

Јавна преузећа чији је оснивач градска општина Обреновац су:

 **ЈП Спортско-културни центар "Обреновац"** – обавља послове из области културе, спорта и физичке културе.

 **ЈКП "Паркинг сервис"** – управља, користи и одржава јавна паркиралишта на територији ГО Обреновац са циљем да модернизује и унапреди културу паркирања у граду.

 **ЈП за изградњу Обреновца** – основано ради коришћења, управљања, заштите и унапређења добара и обављања делатности од општег интереса и значаја за рад органа ГО Обреновац.

 **ЈП "Пословни простор"** – управља и издаје у закуп пословни простор и пословне зграде чији је корисник ГО Обреновац, управља и издаје у закуп тезге и рентирана места на отвореном тржном центру, стиче пословни простор, стара се о одржавању, адаптацији, реконструкцији и санацији пословних зграда и пословних просторија.

 **ЈКП "Водовод и канализација"** – сакупља, пречишћава и дистрибуира воду, пречишћава и одводи атмосферске и отпадне воде и одржава, реконструише, адаптира и санира постојеће и изграђује нове комуналне, грађевинске и друге инфраструктурне објекте, постројења, инсталације и опрему.

 **ЈКП "Топловод"** – дистрибуира и испоручује топлотну енергију тарифним купцима, управља изграђеним системом за дистрибуцију, планира даљи развој система и развој сопственим и општинским средствима према усвојеним годишњим плановима пословања.

 **Јавно комунално предузеће Обреновац** – врши организовано сакупљање и одвожење смећа, сепарацију секундарних сировина, спровођење мера дезинфекције, дезинсекције и дератизације на површинама јавне намене, одржавање комуналне хигијене града, чишћење и прање улица, уређивање и одржавање паркова, зелених и рекреативних површина, уређивање и одржавање гробаља и сахрањивање, одржавање пијаца и пружање услуга на њима, одржавање јавних купатила и јавних WC-a.

 **ЈП за заштиту и унапређење животне средине** – прати стање и предузима мере за заштиту и унапређење животне средине на територији ГО Обрeновац.

# УДРУЖЕЊА ГРАЂАНА

Удружење грађана је специфична форма организовања грађана чија је сврха задовољавање неке њихове потребе, исказивање интереса или покретање иницијатива за ангажовање у разним сферама социјалних и других активности. Деловањем удружења грађана на локалном нивоу стварају се услови за већи утицај на покретање и разрешавање многих проблема које савремена држава не решава на задовољавајући начин или то чини споро. То се посебно односи на остваривање људских права, али и на развој различитих активности које имају мобилизаторски, односно мотивациони утицај, на све слојеве становништва.

 У општини Обреновац је регистровано преко 40 удружења грађана, 7 културноуметничких друштава и преко 60 спортских клубова, удружења и друштава.

 Деловање удружења грађана је базирано на неколико области: култура и уметност, образовање и истраживање, животна средина, социо-хуманитарни проблеми, омладина, изградња и развој локалне заједнице, професионални и струковни интереси, људска права.

# ФИНАНСИРАЊЕ ГРАДСКЕ ОПШТИНЕ ОБРЕНОВАЦ

Финансирање градске општине Обреновац у вршењу надлежности утвђених позитивним законским прописима могуће је из буџета градске општине, кредита банака, средстава домаћих и међународних фондова и донација. Доношењем буџета, на нивоу године, обезбеђује се континуитет у финансирању јавних потреба општине. На основу прописаних надлежности градске општине, Град Београд као јединица локалне самоуправе за једну буџетску годину утврђује расподелу текућих прихода између буџета Града и буџета градских општина.

Буџет ГО Обреновац се састоји од тзв. прихода за општу потрошњу и прихода који се користе у складу са посебним законима. Најзначајнији приходи који се користе у складу са посебним законима у нашој општини су накнада за загађивање животне средине и приходи од издавања у закуп пословног простора. Наведеним приходима финансирани су и планира се финансирање значајних капиталних пројеката у градској општини Обреновац.

Град Београд у својој Одлуци о буџетеу градским општина опредељује средства и за финансирање капиталних пројеката и за та средства градска општина Обреновац конкурише својим пројектима.

Кредитно задуживање општине, код домаћих и страних пословних банака, регулисано је посебним законима и прописима .

Градска општина Обреновац учествује на јавним позивима и конкурсима министарстава и домаћих и страних фондова.

# ЈАЧАЊЕ КАПАЦИТЕТА УПРАВЕ ГРАДСКЕ ОПШТИНЕ ОБРЕНОВАЦ

Локална управа у развоју градске општине треба да има активну улогу, што подразумева да треба да буде носилац и координатор локалног развоја. У том смислу локална управа треба да настоји да прошири оквир своје делатности, укључујући не само одлучивање о средствима, него и дефинисање развојних пројеката на бази валоризације потенцијала, као и ангажовање у области свих сфера друштвеног и јавног живота који утичу на живот грађана на њеној територији. Локална управа има за циљ да приближи процес одлучивања грађанима, да има одговорне локалне званичнике, да обезбеди сигурно и поуздано пружање јавних услуга, да ојача локални порески потенцијал и да делује у правцу унапређења општег социјалног благостања.

Управа градске општине Обреновац од 2010. поседује сертификат ИСО 9001:2008, који је ресертификован 2013.године, па 2019.године (ИСО 9001:2015), од стране ТУВ СУД, сертификационе куће из Немачке. Овај стандард подразумева поседовање радних процедура и поступака који проистичу из захтева стандарда. Праћењем захтева стандарда управа се константно побољшава и усавршава.

 Кључно питање за јачање капацитета управе је успостављање финансијске стабилности и могућности планирања инвестиција. Стратегија локалног развоја подразумева увођење и промоцију стимулативних мера у области економског развоја и запошљавања, као и регионално повезивање и сарадњу на нивоу локалних власти.

 У том делу локалног развоја важну улогу имају фондови регионалног развоја, који подржавају сарадњу између општина у успостављању развојних програма, који интегришу неколико пројеката који се уклапају у регионалну политику државе.

Како би градскa општине Обреновац била у могућности да иде у сусрет визији, неопходни су следећи предуслови, односно спровођење низ регулаторних, институционалних и економских мера. Регулаторни инструменти подразумевају праћење свих закона и подзаконских аката, који регулишу права и одговорности општине, праћење ефеката примене прописа и контролу приватизације предузећа.

Економско-финансијски инструменти се односе на законска решења која дефинишу поступак одлучивања и уласка управе у аранжмане за изградњу и одржавање комуналне инфраструктуре и економски ефикасне валоризације простора.

 Институционални инструменти се односе на: формирање и јачање одговарајућих тела у оквиру градске општине за стратешко и акционо планирање, дефинисање модалитета сарадње са регионалним развојним агенцијама и даљи процес децентрализације институција које директно утичу на ефикасност рада управе. У циљу јачања сопствених капацитета опшина мора перманентно да стимулише усавршавање својих запослених и унапређује степен техничке опремљености.

# SWOT АНАЛИЗА

SWOT анализа представља анализу снага, слабости, могућности и претњи у односу на интерно и екстерно окружење. Снаге и слабости се односе на интерно окружење – на анализу предности и слабости локалне заједнице, а могућности и претње долазе из екстерног окружења – подразумевају идентификацију и оцену кључних претњи и могућности које представља спољашње окружење. Међу спољашњим факторима разматрају се они који су изван могућности заједнице да на њих утиче, као шти су економске промене на међународном, националном нивоу, регулаторне измене, социјалне и политичке промене, те технолошке и демографске промене. Снаге и слабости локалне заједнице морају реално да се процене и упореде са предностима и слабостима осталих конкурентних заједница.

|  |  |
| --- | --- |
| **СНАГЕ**- Припадност Обреновца граду Београду- Постојање услова за привлачење страних инвестиција- Опремљена индустријска зона и могућности за greenfield и brownfield инвестиције-Изграђена фабрика Meita Europe у Баричу (повећање могућности запошљавања)- Усвојен Просторни план ГО Обреновац- Усвојени локални акциони планови за различите области - Међународни стандард ИСО 9001:2015- Дефинисана политика квалитета- Расположива комунална и остала инфраструктура- Добра саобраћајна повезаност са Београдом и другим локацијамa-аутупут „Милош Велики“- Мост Обреновац-Сурчин - Положај магистралне и регионалне путне мреже- Близина Саве- Добра изграђеност електроенергетске мреже- Туристички потенцијал - Повољни услови за коришћење сунчеве енергије - Близина тржишта финалних производа (зелене пијаце, трговине и велетрговине)- Удео општине у велетржници Београд- Гасификација целе територије општине Обреновац - Близина едукационих и тренинг институција – доступност знања | **СЛАБОСТИ**- Лоше саобраћајне везе источног и западног дела општине (само један мост преко реке Колубаре)- Постојање клизишта- Запуштена и нерегулисана обала реке Колубаре- Неискоришћеност транспортних могућности реке Саве- Велики број нелегално изграђених - Недостатак системског решења проблема напуштених животиња- Органи општине спори у прихватању промена - Недовољно повезан систем институција као подршке развоју - Старосна и професионална структура становништва је неповољна- Неадекватно квалификована радна снага- Неусклађеност школског образовног система са потребама привреде и пружања знања применљивих у пракси- Мали број високо образованих- Постојање прљавих технологија и притисака на животну средину- Недовољана искоришћеност потенцијала месних заједница- Недовољно искуства у писању пројеката- Недовољна промоција туристичких потенцијала - Недовољан развој базичних спортова  |

|  |  |
| --- | --- |
| **МОГУЋНОСТИ**- Наставак процеса придруживања ЕУ - Доступност фондова ЕУ- Доношење неопходних системских закона- Израда недостајућих детаљних планова регулације и планске документације- Међународна сарадња- Мапирање ресурса од значаја за рурални развој- Проширење индустријских и технолошких паркова- Долазак великих компанија- Подстицај развоја приватног предузетништва и МСП кроз институционалне и финансијске облике подршке - Подстицајне мере у оквиру програма руралног развоја за тзв. мање повољна подручја- Рационалније и ефикасније коришћење пољопривредних површина- Едукација руралног становништва и њихова директна и/или индиректна партиципација у креирању програма руралног развоја | **ПРЕТЊЕ**- Политичка, економска и монетарна нестабилност на свим нивоима- Заустављање капиталних инвестиција услед економске кризе- Недоношење системских закона- Успоравање процеса децентрализације- Недостатак одрживих извора финансирања- Монополи великих компанија- Технолошко заостајање и неконкурентност пољопривреде- Опасност од еколошког загађења и одсуство пројеката заштите животне средине-Опасност од поплава (искуство из 2014. године)- Ниска информатичка писменост- Нефлексибилан систем образовања |

# ВИЗИЈА И МИСИЈА РАЗВОЈА ГРАДСКЕ ОПШТИНЕ ОБРЕНОВАЦ

Уважавајући богату историју општине Обреновац, различите фазе у досадашњем развоју уз вођење рачуна о реалним потенцијалима и вредностима, као и о ограничењима и препрекама за њихово одрживо коришћење у будућности, сматрајући да спољни утицаји могу знатно да допринесу развоју општине, очекујући формализацију партнерства између јавног и приватног сектора као и даље усаглашавање и унапређење правног оквира, са жељом да грађани живе сигурно и безбедно у здравом окружењу, да инвеститори са сигурношћу улажу свој капитал, а гости бораве задовољно и удобно, овим Програмом развоја се утврђује основна **визија** развоја Градске општине Обреновац.

Најважнији задатак Стратешког акционог плана ГО Обреновац је да предложи рационалан начин да се општина суочи са проблемима уређења и развоја, као и са јасно испољеним неуједначеностима у развијености између суседних општина и ње саме.

Као други задатак Програма развоја може се навести истраживање начина за оптимално коришћење драгоцених вредности и потенцијала општине који омогућавају одржив развој у здравом окружењу. Циљ који произилази је остварење бољег коришћења територијалног, интелектуалног и људског капитала општине Обреновац кроз савремене начине управљања.

Основни елемент визије Градске општине Обреновац који се истиче је одржив развој. Мора бити еколошки утемељен, базиран на развоју приватног сектора, уз подједнако поспешивање развоја малих и средњих предузећа у привреди и пољопривреди као пратећој грани.

Уважавање принципа одрживог развоја подразумева повећање животног стандарда становништва, јачање извора благостања и фактора развоја како би се обезбедио потенцијал развоја будућих генерација. Кроз дугорочну стратегију постављају се задаци с мерљивим циљевима и далекосежним позитивним ефектима.

Сасвим је јасна неопходност повећања ранга општине међу суседима, према мерилима одрживе економије, напредне технологије, веће територијалне кохезије, вишег нивоа приступачности и децентрализације. То подразумева улагање напора целокупне локалне заједнице да:

- истакне и промовише богату и дугу историју која овај простор чини виталним и атрактивним;

- искористи изузетан геостратешки положај и да се на што бољи начин повезује са другим општинама и градовима;

- убрза развој одрживе економије, кроз подршку гранама привреде и услужном сектору;

- унапреди социјални развој стављањем акцента на образовање и запошљавање младих уз истовремено вођење рачуна о старијим и осетљивим групацијама;

- заштити, уреди и унапреди природну и културну баштину;

- регулише сва питања у вези са свим врстама саобраћаја и развије систем интегрисаног транспорта и телекомунаикација;

- подигне ниво значаја енергије и енергетске ефикасности као једног од кључних фактора функционисања привреде општине.

Само економском конкурентношћу и приступачношћу јасно је видљив пут ка успешном развоју општине Обреновац. Та конкурентност се може оставарити искључиво високим степеном искоришћености територијалног капацитета и потенцијала општине што најпре као полазни услов захтева укљученост и покретање свих снага на локалном, али и градском нивоу. С друге стране, приступачност је условљена одрживим развојем, реконструкцијом и модернизацијом свих мрежа инфраструктуре, као и њиховом координацијом, а посебно уређењем и развојем транспорта и саобраћаја.

Уз максимално уважавање и коришћење потенцијала на начин којим би се они само додатно увећали, **мисија** Градске општине Обреновац је остваривање зацртаних стратешких циљева. Кроз заједничко деловање органа Градске општине Обреновац, свих грађана и удружења, развој и реализација циљева могу се постићи. У том процесу општина Обреновац ће поспешивати економски развој који ће омогућити повећање животног стандарда, затим, у функцији социо-економског развоја унапређиваће се локална инфраструктура и партиципирати у националним, регионалним и међународним пројектима изградње и осавремењавања инфраструктуре, како би она била квалитетан сервис грађанима. У том послу ће се као основним, руководити принципом очувања и унапређења животне средине и повећањем степена одговорности у процесу коришћења расположивих ресурса, како би сам Обреновац постао привлачно место за живот и рад.

Од непроцењивог значаја је подизање свести грађана о наведеним циљевима, њихова опредељеност и њихова активна улога да на одређеном сегменту испољених потреба дају свој пуни допринос, јер реализација заједничке визије и стратешких циљева мора да буде посао сваког грађанина општине Обреновац.

Поспешивањем личне иницијативе, партнерстава, коришћењем богате традиције и савремених приступа у коришћењу природних и радом створених ресурса, спознајом сопствених вредности, може се градити снажна, модерна и савремена заједница у којој ће брига за човека бити најважнији задатак.

Правцем дефинисаним овим документом пружа се оквир деловања, али истовремено и основ одговорности за актере локалне заједнице. Развојем свести о потребама с једне стране и могућностима с друге стране, већ се чини корак напред ка побољшању социјалних, економских и културних услова живота на територији општине Обреновац.

**ВИЗИЈА РАЗВОЈА ГРАДСКЕ ОПШТИНЕ ОБРЕНОВАЦ**

**Сигуран и безбедан живот свих грађана у здравом окружењу, оптимално коришћење потенцијала општине који омогућавају еколошки утемељен одржив развој, поуздани услови за улагање инвеститора, пријатан и удобан боравак гостију, боље коришћење територијалног, интелектуалног и људског капитала општине кроз савремене начине управљања, како би Обреновац постао и остао привлачно место за живот и рад.**

**МИСИЈА РАЗВОЈА ГРАДСКЕ ОПШТИНЕ ОБРЕНОВАЦ**

**Остваривање зацртаних стратешких циљева у циљу промовисања богате и дуге историје, коришћења изузетног геостратешког положаја, убрзавања развоја одрживе економије кроз подршку гранама привреде и услужном сектору, унапређења социјалног развоја кроз образовање и запошљавање младих уз истовремено вођење рачуна о старијим и осетљивим групама, заштите и унапређења природне и културне баштине и подизања нивоа значаја енергетске ефикасности као једног од кључних фактора функционисања привреде општине Обреновац.**

# ПРИНЦИПИ И ВРЕДНОСТИ У ОСТВАРИВАЊУ ВИЗИЈЕ И МИСИЈЕ РАЗВОЈА ГРАДСКЕ ОПШТИНЕ ОБРЕНОВАЦ

ПРИНЦИПИ

- Неопходност да се брзо реагује – пружање услуга свим заинтересованим групама у разумном временском оквиру - Усмереност на консензус – уважавање различитих гледишта да би се постигао широки консензус о томе шта је у најбољем интересу грађана и како се то може достићи - Правичност и обухватност – обезбедити учешће свих грађана, а нарочито најрањивијих група, у побољшању или одржању сопствене добробити - Ефикасност и способност – најбоље могуће искоришћавање ресурса којима се располаже - Одговорност – транспарентност и уважавање закона у односу на оне на које одлуке или акције имају утицаја

ВРЕДНОСТИ

- Развијена одговорност и ефикасност свих актера у локалној заједници - Јавност и транспарентност рада - Узајамно поверење грађана и општине - Једнаке могућности за све - Интегритет, професионализам и највиши етички стандарди - Иновативност - Толеранција - Тимски рад - Максимална институционална, представничка и директна партиципација грађана - Посвећеност.

# СТРАТЕШКИ ЦИЉЕВИ РАЗВОЈА ГРАДСКЕ ОПШТИНЕ ОБРЕНОВАЦ

Уважавање принципа одрживог развоја и јачање локално-економских капацитета

1. Јасан и одржив просторни развој општине; побољшана инфраструктура објеката културе, образовања, здравства и туризма

2. Изграђена комунална инфраструктура као основ за развој свих сегмената општине

3. Унапређена животна средина, побољшане комуналне услуге и подизање нивоа значаја енергије и енергетске ефикасности

4. Јачање привредног развоја - искористити пољопривредне потенцијале, подстаћи развој МСП и приватног предузетништва

5. Мапирање ресурса од значаја за туризам и развој туристичких потенцијала

6. Јачање капацитета управе и стратешко планирање и имплементација планова

7. Једнаки услови за образовање

8. Унапређење културних садржаја и рада културних институција

9. Подстицање бављења спортом

10. Унапређење и стварање услова за квалитетан живот младих

11. Унапређење квалитета услуга из области здравствене и социјалне заштите

# МОНИТОРИНГ И ЕВАЛУАЦИЈА ПРОЦЕСА СПРОВОЂЕЊА ПРОГРАМА РАЗВОЈА ГРАДСКЕ ОПШТИНЕ ОБРЕНОВАЦ

Усвајање Програма развоја градске општине Обреновац представља значајну фазу у процесу реализације предложених мера, јер ће допринети да се општи интерес оствари. Предложени документ неће бити остварљив, осим уколико се не буду континуирано обезбеђивали услови за његово спровођење од стране свих релевантних субјеката: од доносилаца одлука, до самих непосредних извршилаца и свих заинтересованих који желе да развој градске општине у наредним годинама буде отворен за квалитативне промене. У самом спровођењу Програма развоја мониторинг и евалуација су неизоставни кораци.

Мониторинг Програма развоја представља континуирано праћење података о реализацији пројеката у оквиру програма, на основу унапред познатог плана активности. Он обезбеђује доносиоцима одлука у спровођењу политике развоја да континуирано прате повратне информације о имплементацији програма и пројеката, односно резултатима њихове имплементације. Омогућава да се идентификују стварни и потенцијални успеси, односно проблеми, и то довољно рано како би се спровеле неопходне измене и прилагођавања у оквиру самих програма и пројеката, односно њихове реализације.

Евалуација Програма развоја представља периодично оцењивање његове релевантности, учинка, утицаја и ефикасности у погледу унапред дефинисаних стратешких и специфичних циљева и појединих мера. На тај начин се преиспитује садржај појединих пројеката и активности путем којих се реализује целокупан план и доносе закључци о успешности њихове реализације.

 На локалном нивоу, мониторинг и евалуација пружају идентификацију проблематичних области или области спорног напретка, али такође и области успеха што даље доводи до оцене у којој су мери постигнути дефинисани циљеви. Редовна провера напредка Програма развоја требало би да укључује особе које су задужене за оперативно управљање спровођењем, као и оне који су задужени за доношење кључних одлука. С тим у вези, неопходно је да надлежни органи, односно доносиоци одлука, формирају Тим за имплементацију Програма развоја и Тим за мониторинг и евалуацију поменутог документа, да би се остварила потпуна афирмација предложених мера, утврдили индикатори успешности и ефекти реализације ради предузимања адекватних мера током имплементације. Предложене мере укључиће велики број субјеката у реализацију стратешког акционог плана. Зато ће Тим за имплементацију Програма развоја градске општине Обреновац помоћи свим субјектима и актерима да се предложене мере доследно и адекватно реализују, а биће и непосредно укључен у операционализацију развоја градске општине. Остварени напредак у реализацији оваквог докумета презентује се у годишњем извештају о спровођењу.

Овај Програм развоја објавити на званичном сајту градске општине Обреновац.

Овај Програм развоја доставити одговорним институцијама, односно носиоцима реализације утврђених мера и активности означених у Програму као и начелнику Управе градске општине, Одељењу запривреду и развој, Одељењу за буџет, финансије и привреду, Одељењу за урбанизам и комунално грађевинске послове, Одељењу за имовинско правне и стамбене послове, Јавном правобранилаштву градске општине и архиви.

# ДОКУМЕНТА КОРИШЋЕНА У ПРОЦЕСУ ИЗРАДЕ ПРОГРАМА РАЗВОЈА ГРАДСКЕ ОПШТИНЕ ОБРЕНОВАЦ

 Приликом израде нацрта овог документа била је неопходна погодна методолошка основа. Она је пронађена у бројним стратегијама и акционим плановима у којима су постављени циљеви развоја општине Обреновац у будућности.

У изради смо користили следећа документа:

 1.Стратегија развоја града Београда

2. Просторни план градске општине Обреновац

3. Стратегија одрживог руралног развоја на територији Градске општине Обреновац за период 2012-2022.године

4. Локални акциони план заштите и унапређења животне средине на територији ГО Обреновац за

период од 2016. до 2021. године

5. Локални акциони план за младе ГО Обреновац за период од 2016. до 2021. Године

 6.[Локални акциони план за унапређење положаја миграната, решавање питања избеглица, интерно расељених лица, повратника по основу споразума о реадмисији, тражиоца азила и миграната у отреби без утврђеног статуса у Градској општини Обреновац за период 2017. - 2021. година](http://www.obrenovac.rs/dokumenta/2017/lap%20za%20migrante.pdf)

 7. Локални акциони план запошљавања ГО Обреновац за 2021. годину